Nos Hugo, dux Burgundie, notum facimus universis presentibus et futuris quod, in nostra presentia constitutus, dilectus et fidelis noster Morellus de Veneres, domicellus, dedit, tradidit et concessit in puram et perpetuam elemosinam, pro remedio animę suę et antecessorum suorum, Deo et abbatię Loci Dei et Sanctimonialibus ibidem Deo servientibus, tres familias hominum quę fuerunt apud Change, prope Eschevrone, videlicet Robertum primum, et Silvestrum de Change, cum suis heredibus, et quicquid juris habebat vel habere debebat in predictis hominibus et heredibus ipsorum, promittentes fide sua prestita, pro se et suis heredibus sub obligatione omnium bonorum suorum et heredum suorum, se contra predictam donationem, traditionem et concessionem, per se vel per alium non venient de cetero, et nos de cujus feodo erant dicti homines, dictam elemosinam laudavimus et laudamus, et volumus pro nobis et nostris ad preces et requisitionem dicti Morelli. In cujus rei testimonium presentibus litteris sigillum nostrum apposuimus. Actum anno Domini M°CC° sexagesimo, mense septembri.